钦定古今图书集成/明伦汇编/官常典/第760卷 > 陈子龙
## 钦定古今图书集成/明伦汇编/官常典/第760卷 > 陈子龙

按《明外史》本传：“子龙，字卧子，松江华亭人。生有异才，
工举子业，兼治诗赋古文，卓绝流辈。崇祯十年，举进
士，选绍兴推官。东阳诸生许都者，副使达道孙也。家
富，任侠好施，阴以兵法部勒宾客子弟，思得一当。子
龙尝荐诸上官，不用。东阳知县姚孙棐，桐城人也。以
备乱敛士民，赀坐都万金，都乞免不得。适义乌奸人”
假中贵名招兵，事发，孙棐谓都结党谋逆，持之急。都
葬母山中，会者万人。或告监司王雄曰：“都反矣。”雄遽
遣使收捕，都遂反。旬日间，聚众数万，连陷东阳、义乌、
浦江，遂逼郡城，既而引去。巡抚董象恒坐事逮，代者
未至，巡按御史左光先以抚标兵命子龙为监军讨
之，稍有俘获。而游击蒋若来破其犯郡之兵。都乃率
馀卒三千保南砦。雄欲抚贼，语子龙曰：“贼聚粮据险，
官军不能仰攻，非旷日不克，我兵万人，止五日粮，奈
何？”子龙曰：“都旧识也，请往察之。”乃单骑入都营，责数
其罪，谕令归降，待以不死，乃挟都见雄，复挟都走山
中，散遣其众，而以二百人降。光先与孙棐同里姻连，
竟斩都等六十馀人于江浒，子龙争不能得。以定乱
功，擢兵科给事中。命甫下而京师陷，乃事福王于南
京。其年六月言防江之策莫过水师，海舟议不可缓，
请专委兵部主事何刚训练。从之。太仆少卿马绍愉
奉使陛见，语及《陈新甲》主款事，王曰：“如此，新甲当恤。”
廷臣无应者，独少詹陈盟曰“可。”因命予恤，且追罪尝
劾新甲者。廷臣惩刘孔昭殿上相争事，不敢言。子龙
与同官李清交章力谏，事获已。未几，列上《防守要策请召还故尚书郑三俊，都御史易应昌、房可壮、孙晋，
并可之。又言：“中使四出搜巷，凡有女之家，黄纸贴额，
持之而去，闾井骚然。明旨未经有司，中使私自搜采，
甚非法纪。”乃命禁讹传诳惑者。诸生涂仲吉以救黄
道周廷杖，举人祝渊以争刘宗周不当黜被逮，子龙
请擢寘，言路不从。子龙又言：“中兴之主，莫不身先士
卒，故能光复旧物。今入国门再旬矣，人情泄沓，无异
昇平。清歌漏舟之中，痛饮焚屋之内，臣不知其所终
其始，皆起于姑息。一二武臣以至凡百政令，皆因循
遵养，臣甚为之寒心也。”亦不能听。明年二月，以时事
不可为，乞终养去。子龙与夏允彝同负重名，允彝死，
子龙念祖母年九十，不忍割，遁为僧。寻以受鲁王部
院职衔，结太湖兵欲举事，事露被禽，乘间投水死。子
龙为文宗魏、晋，其骈体精妙，徐陵、庾信弗能过也。